0523.xml
وزیر خزانہ سینیٹر اسحاق ڈار کی زیر صدارت پاک چین اقتصادی راہداری پاور پراجیکٹس سے متعلق کمیٹی کا اجلاس
اسلام آباد ۔ 17 اکتوبر (اے پی پی) پاک چین اقتصادی راہداری پاور پراجیکٹس سے متعلق کمیٹی کا اجلاس جمعہ کو وفاقی وزیر خزانہ سینیٹر اسحاق ڈار کی زیر صدارت ہوا۔ اجلاس کو بتایا گیا کہ پاور پالیسی کے تحت بجلی کے شعبہ میں سرمایہ کاری کا فریم ورک مقامی اور غیر ملکی سرمایہ کاروں کو مساوی مواقع کی بنیاد پر مناسب گارنٹیز فراہم کرتا ہے۔ پاکستان پاک چائنہ اقتصادی راہداری کے ریلویز اور ہائی ویز جیسے مجوزہ منصوبوں میں چینی سرمایہ کاروں کا خیرمقدم کرے گا۔ اس موقع پر وفاقی وزیر خزانہ اسحاق ڈار نے کہا کہ ملک کی توانائی کی ضروریات کو پورا کرنا پاکستان مسلم لیگ (ن) کی حکومت کی اولین ترجیح ہے۔ غیر ملکی کمپنیوں کی سرمایہ کاری کا تحفظ موجودہ حکومت کی اقتصادی پالیسیوں کا اہم جزو ہے۔ ہمیں سرمایہ کار دوست پالیسیوں میں تسلسل رکھنا ہوگا۔ انہوں نے کہا کہ توانائی کے منصوبے پاک چین اقتصادی راہداری کا اہم حصہ ہیں اور ان منصوبوں کو عملی شکل دینے کیلئے ہر ممکن سہولت فراہم کی جائے گی۔ اجلاس میں وفاقی وزیر برائے منصوبہ بندی و ترقی احسن اقبال، وزیراعظم کے سیکریٹری جاوید اسلم، سیکریٹری خزانہ ڈاکٹر وقار مسعود، سیکریٹری منصوبہ بندی و ترقی حسن نواز تارڑ اور دیگر متعلقہ حکام نے بھی شرکت کی۔
APP
17.10.14
0523p.xml
پاکستان چین اقتصادی راہداری کے تحت توانائی منصوبےاولین ترجیح ہےاسحاق ڈار چین کی سرمایہ کار کا خیر مقدم کرینگے،سرمایہ کار دوست پالیسیاں جاری رکھی جائینگی
اسلام آباد(خبر نگار خصوصی)وفاقی وزیر سینٹر اسحاق ڈار نے کہا ہے کہ سرمایہ کار دوست پالیسیوں کو جاری رکھا جائے گا،غیر ملکی کمپنیوں کی پالیسیوں کا خاصا ہے،پاک چین اقتصادی راہداری کے تحت توانائی کے منصوبوں کو خصوصی اہمیت حاصل ہے جبکہ ملکی توانائی کی ضرورت کو پورا کرنا موجودہ حکومت کی اولین ترجیحات میں شامل ہے۔اس ضمن میں وزیر خزانہ نے جمعہ کو یہاں پاک چین اقتصادی راہداری توانائی منصوبوں سے منسلک کمیٹی کے اجلاس کی صدارت کی۔اجلاس میں وفاقی وزیر برائے منصوبہ بندی،ترقی و اصلاحات احسن اقبال،سیکرٹری خزانہ ڈاکٹر وقار مسعود خان،سیکرٹری ٹو وزیر اعظم جاوید اسلم،سیکرٹری منصوبہ بندی، ترقی واصلاحات حسن نواز تارڑ،ایڈیشنل سیکرٹری خزانہ شاہد محموداور ایڈیشنل سیکرٹری منصوبہ بندی و ترقی رضوان بشیر نے بھی شرکت کی۔کمیٹی کا نقطہ نظر تھا کہ توانائی کے شعبے میں سرمایہ کاری کے فریم ورک کو موجودہ پاور پالیسی کے تحت غیر ملکی اور مقامی سرمایہ کاروں کوکافی ضمانت فراہم کرتا ہے۔پاکستان مجوزہ پاک،چین اقتصادی راہداری کے تحت ریلویز اور ہائی ویز جیسے منصوبوں میں بھی چینی سرمایہ کاری کا خیر مقدم کریگا۔
jang
18.10.14